7. schôdza NR SR - 2.deň - B. popoludní
Dátum: 2020-05-13
Poslanec: Kuffa, Štefan (ĽS Naše Slovensko)
Druh vystúpenia: Vystúpenie v rozprave

104. Ďakujem za slovo. Vážené kolegyne, kolegovia, pani ombudsmanka... (Prerušenie vystúpenia predsedajúcim.) Grendel, Gábor, podpredseda NR SR 105. Pán poslanci, poprosím vás, tichšie. Ďakujem. Kuffa, Štefan, poslanec NR SR 106. Vážený pán predsedajúci, pani spravodajkyňa, keď som sa na vás tak pozrel, pani spravodajkyňa, teraz tu četujete na tom mobile, a mne to nevadí, ale vy ste sa tak verejne priznali, že ste tehotná. A to, čo nosíte pod srdcom, povedzte mi, čo to je? Čo vy porodíte? Do budúcna. Neviem, v ktorom ste mesiaci, to ste neupresnili (reakcie z pléna), ale (zaznenie gongu) čo, čo je, čo vy porodíte? Viete, vy ste sa zastávali tuná potratov a týchto žien, práva, práva... (Prerušenie vystúpenia predsedajúcim.) Grendel, Gábor, podpredseda NR SR 107. Pán poslanec. (Reakcie z pléna.) Kuffa, Štefan, poslanec NR SR 108. To súvisí. (Reakcie z pléna.) Veľmi úzko súvisí... (Reakcie z pléna a prerušenie vystúpenia predsedajúcim.) Grendel, Gábor, podpredseda NR SR 109. Pán poslanec, poprosím vás. Kuffa, Štefan, poslanec NR SR 110. ... s touto správou, lebo pani ombudsmanka, tuná hneď úvodná kapitola je, to je Právo na život, ja to prečítam, aby tu som presne to uviedol, "na život, osobnú slobodu a ľudskú dôstojnosť". Tak ako tu kolegovia správne tuná rozprávali, ja som tiež bol zvedavý, pani ombudsmanka, že, že aké je to právo na život a čomu sa budete venovať. Preto som si dovolil vami začať (rečník sa obrátil k spravodajkyni), lebo ja verím, že porodíte stále len to dieťatko a držím vám palce, aby to ten pôrod naozaj dobre dopadol. Ale tu o všetkom možnom píšeme, len nie o ochrane života, ale o strihaní vlasov vo väznici a strihaní brady, aké to má byť. Prepáčte, ale je tam vyhláška, ktorá presne ako stanovuje tieto normy, myslím si, že väzni, ktorí sú odsúdení vo väzniciach, ja som bol na vojenčine, nikto sa ma nepýtal, či chcem také vlasy, také vlasy, alebo či môžem mať bradu, alebo nie. My sme boli ešte za totality na vojenčine, ostrihali nás dohola, hotovo, koniec, bodka, hej. Tu ja nechcem hovoriť, že trebárs to ostrihať dohola alebo neostrihať dohola. Ženy, tých sa to netýka. Myslím si, žena by bola hendikepovaná, keby ju ostrihali aj vo väznici dohola, to by bolo čosi ponižujúce, veľmi. Ale u mužov, že sú ostrihaní a obriadení, je to, je to úplne v poriadku, tu neni čo riešiť. Tak ako je to tou vyhláškou určené. Neviem si to predstaviť, viete, keď mal, som si tak premietol film Bedári od Victora Huga a tam v tej base alebo v tej väznici ten väzeň dlhé vlasy, dlhá brada - no čo v tých vlasoch, v tej brade, špinavých veciach, čo tak môže byť? Viete, to sú parazity, ktoré atakujú aj tých väzňov. Tuto neni tuná o čom diskutovať. Čo sa týka ochrany ľudského života a ochrany nenarodených detí, tak tá zmienka je úplne úbohá, možno úplne biedna, ale skôr hovoríte o reprodukčných právach žien, ktoré môžu ísť na potrať. Viete, tak ste to predložili, ako keby zabitie a zavraždenie dieťaťa a ísť na potrat, to je ako vytrhnutý zub. A to môžeš ísť aj desaťkrát. Ale to neni zub. To nie je tvoje telo, na ktoré máš ty právo. Tuná máme tehotnú kolegynku, to bábätko, ktoré tam je, to nie je súčasť, to nie je súčasť tela matky, aj keď je v matke, ale zaujímavé je, že také dieťa, ktoré sa narodí, má inú krvnú skupinu, veľakrát ako má matka, to je jedinečné, neopakovateľné stvorenie alebo počaté dieťa a my takto dehonestujúco rozprávame o počatom a začínajúcom živote. (Prerušenie vystúpenia predsedajúcim.) Grendel, Gábor, podpredseda NR SR 111. Pán poslanec, prepáčte, pani poslankyni Marcinkovej zjavne nie je po vôli, aby ste ju používali, s prepáčením, ako vizuálnu pomôcku, takže poprosím vás, aby ste... Kuffa, Štefan, poslanec NR SR 112. Pani kolegyňa sa... (Prerušenie vystúpenia predsedajúcim.) Grendel, Gábor, podpredseda NR SR 113. ... aby ste... (Potlesk.) Poprosím vás, ja vás nechcem prerušovať vo vašom prejave... (Prerušenie vystúpenia rečníkom.) Kuffa, Štefan, poslanec NR SR 114. Ďakujeme, ďakujeme za potlesk... (Hovorené súbežne s predsedajúcim.) Grendel, Gábor, podpredseda NR SR 115. ... takže nech sa páči, ale hovorte, prosím, buď o všeobecných príkladoch. (Hovorené súbežne s rečníkom.) Kuffa, Štefan, poslanec NR SR 116. Ale pani kolegyňa... (Hovorené súbežne s predsedajúcim.) Grendel, Gábor, podpredseda NR SR 117. Ďakujem pekne. ( Hovorené súbežne s rečníkom.) Kuffa, Štefan, poslanec NR SR 118. ... pani kolegyňa sa sama tuná ako ponúkla ako vizuálna pomôcka (reakcie z pléna), nikto ju tu neoznačoval, sama, pozrite si to zo záznamu, pozrite si to záznamu... Grendel, Gábor, podpredseda NR SR 119. Pán poslanec... ( Hovorené súbežne s rečníkom.) Kuffa, Štefan, poslanec NR SR 120. ... sama tak sa označila. ( Hovorené súbežne s predsedajúcim.) Grendel, Gábor, podpredseda NR SR 121. Poprosím vás, kolegovia, takisto, poprosím vás, nevykrikujte. ( Hovorené súbežne s rečníkom.) Kuffa, Štefan, poslanec NR SR 122. Nechcem sa vás dotknúť, j a naozaj veľmi úctivo chcem s vami rozprávať, lebo ja si vážim tehotné matky aj, aj... (Prerušenie vystúpenia predsedajúcim.) Grendel, Gábor, podpredseda NR SR 123. Pani poslankyňa vyslovene dala najavo, že jej to nie je príjemné... ( Hovorené súbežne s rečníkom.) Kuffa, Štefan, poslanec NR SR 124. Veď v poriadku. ( Hovorené súbežne s predsedajúcim.) Grendel, Gábor, podpredseda NR SR 125. ... nie je jej to po vôli, takže vás poprosím, pán poslanec, rešpektujte to. Ďakujem pekne. Kuffa, Štefan, poslanec NR SR 126. Rešpektujem to, ja som túto otázku neotváral. K tým veciam, ktoré pani ombudsmanka tuná predložila, právo na súkromný život, právo na sociálne zabezpečenie, je to rozdelené do nejakých piatich alebo šiestich kapitol, ja by som aj k tej, možno takej tej formálnej stránke do budúcna, keď by sa predkladala takáto správa, bolo by aj možno vhodné to aj, aj očíslovať a presnejšie to označiť. Čo chcem doceniť ako v tej správe, je tam veľmi veľa tých skratiek, ale aspoň je tam príloha taká, že tie skratky vysvetľujete, že čo znamenajú, ale zvyčajne sa to robí tak, keď sa používa skratka, napíše sa aspoň v tom úvodnom slove celý názov tej skratky, čo znamená. (Krátke odmlčanie sa rečníka kvôli listovaniu v materiáli.) Grendel, Gábor, podpredseda NR SR 127. Využijem túto prestávku, pán poslanec, o sedemnástej máme termín hlasovania, chcem sa opýtať... (Prerušenie vystúpenia rečníkom.) Kuffa, Štefan, poslanec NR SR 128. Ja to mám na dlhšie, áno, určite.